Til helgas norgesmesterskap i Karasjok er det bare påmeldt 15 førere.

– Da jeg kjørte aktivt, var vi 400 som stilte i NM på slutten av 90-tallet og begynnelsen av 2000-tallet, sier Jostein Biti til iFinnmark.

Han sier det er bekymringsfullt for sporten.

– Men det er jo ikke bare scootercross som sliter, det er slik over hele fjøla. De sliter jo med rekrutteringen selv innenfor fotball, fastslår han.

Pengesterke foreldre

Og Biti sier bestemt at det er dataspill som dreper scootercrossen. Ungdommen velger skjerm foran scooter:

– De sitter jo på telefonen og spiller. Noe annet gidder de ikke.

– Det er ikke slik at scootercross er blitt en for dyr sport, da?

– Nei, det tror jeg ikke er forklaringen. Det finnes mange pengesterke foreldre som gladelig hadde punget ut om poden ville satset på scootercross. Men det er andre tider, ungene prioriterer helt andre ting, sier Biti.

Lite snø

NRK Sápmi har tatt opp rekrutteringsproblemet med Are Antonsen i Norges Motorsportforbund (NMF). Han er kompetanse- og utviklingssjef i forbundet.

– Det fins nok ikke noen enkel forklaring på at vi sliter med å få deltakere til snøskuterløpene. En forklaring er at store deler av landet har slitt med snøfattige vintre i flere år. Andre igjen mener at det er blitt altfor dyrt delta og at det er altfor få løp å være med på i løpet av hver sesong, forklarer Antonsen til NRK Sápmi.

Jostein Biti gir ham rett at lite snø kan være et problem lenger sør i landet. Men det er ikke forklaringen for den dabbende interessen i Finnmark.

Tok all tid

Selv forteller han at sporten tok all hans tid da han drev som aktiv.

– I oppkjøringen før sesongen trente jeg 3–4 ganger i uka. Om vinteren var det trening hver eneste dag, og så var det skruing og løpskjøring. Det tok all min tid under vintersesongen.

– Frykter du at scootercross som sport er i ferd med å dø ut.

– Man kan jo frykte det. Da jeg sluttet i 2011 var interessen på tur ned da allerede. Men før det hadde vi også vært nede i bølgedaler, og kommet opp igjen. Så man får håpe at interessen for sporten igjen vil stige, avslutter Jostein Biti.

PS: iFinnmark vil ikke at snøscootercross skal dø som idrett. Vi streamer derfor live fra Karasjok i helga!